先立春一日電雷雪交作程叔運賦詩次韻
作者：魏了翁
朝代：宋

paragraphs: 自從日馭行牽牛，四十五日爲春朝。
誰驅阿香送劈歷，更遣玉女來姑瑶。
從來雷雪不兩立，有如臯禹於驩苗。
闖然方駕朝正月，是反常性皆爲妖。
陽孳於子達於寅，蟄蟲欲動寒魚跳。
蒼龍久移舊歲次，朱鳥亦向新年杓。
如何陽伏不能出，陰氣所沴如沃焦。
相摩爲電搏爲震，始初隠隠如迢遥。
剨然一聲到匕箸，驚魂忽忽不可招。
須臾爲雹又爲雪，寒威挾勝尤宣驕。
春秋已事且云遠，紹興狄難幾難調。
乃今此異已累歲，卧制四海由衾裯。
徒令志士歌且謠，無人采寄觀風軺。